钦定古今图书集成/明伦汇编/官常典/第799卷 > 吴桂芳
## 钦定古今图书集成/明伦汇编/官常典/第799卷 > 吴桂芳

按《明外史》本传：“桂芳，字子实，新建人。嘉靖二十三年进士，授刑部主事。有崔鉴者，年十三，忿父妾凌母，手
刃之。桂芳为著论拟赦，尚书闻渊曰：‘此董仲舒《春秋》
断狱，柳子厚复仇议也’。鉴遂得宥。及渊入吏部，欲任
以言职，会闻继母病，遽请归，留之不可，起补礼部，历
迁扬州知府。御倭有功，迁俸一级。又建议增筑外城。”
扬有二城，自桂芳始。历浙江左布政使，进右佥都御
史，巡抚福建。父丧归，起故官，抚治郧阳。寻进右副都
御史，总理河道。未任，两广总督张臬以非军旅才被
劾罢。部议罢总督，改桂芳兵部右侍郎兼右佥都御
史，提督两广军务，兼理巡抚。两广群盗，河源李亚元、
程乡叶丹楼连岁为患。潮州旧倭屯据邹塘，桂芳先
讨倭，以降贼伍端为前驱，官军继进，一日夜克三巢，
焚斩四百馀人。帝深嘉之，令与南赣提督吴百朋乘
胜灭贼。而新倭寇福建者，为戚继光所败，方流入境。
桂芳、百朋会调土、汉兵，乘其初至，急击之。倭惧，悉奔
甲子崎沙，夺渔舟入海。暴风起，皆覆溺死。脱者还海
丰，副总兵汤克宽擒“斩殆尽。”因建议设海道副使，割
东莞以西至琼州领番人市泊。更设海防佥事，巡东
莞以东至惠、潮，专御倭寇。又进讨亚元、丹楼，平之，降
贼王西桥。吴平已抚，复叛西桥，掠东莞，败都指挥刘
世恩兵，执肇庆同知郭文通以求抚，桂芳擒斩之。进
讨平平，初据南澳，为戚继光、俞大猷所败，奔饶平凤
凰山，掠民舟出海，自阳江奔安南。桂芳檄安南万宁
宣抚司进剿，遣克宽以舟师会之，夹击平万桥山下。
乘风纵火，平军死无算，禽斩三百九十馀人。参将傅
应嘉言平已禽后，复云溺死。福建巡抚汪道昆奏闻，
桂芳不肯，曰：“风火交炽时，何以知其必死也？”平党林
道干复窥南澳，时议设参将戍守，桂芳言“澳中地险
而腴，元时曾设兵戍守，戍兵即据以叛，此御盗生盗
也，不如戍柘林便。”从之。召为南京兵部右侍郎，寻改
北部。隆庆初，转左，以疾乞归。言官数论荐。万历三年
冬，即家起故官，总督漕运兼巡抚凤阳。明年春，桂芳
以淮、扬洪潦奔流，惟云梯关一径入海，致海涌横沙，
河流泛溢，而兴、盐、高、宝诸“州县所在受灾。请益开草
湾及老黄河故道，以唐入海之路，修筑高邮东、西二
堤，以蓄湖水。”皆下所司议行。未几，草湾河工告成。是
年秋，河决曹县、徐州桃源。给事中刘铉疏议漕河，语
侵桂芳。桂芳《疏辨》曰：“草湾之间，以高、宝水患冲啮，疏
以拯之，非能使上游亦不复涨也。今山阳以南诸州
县，水落布种，斗米四分，则臣斯举亦既得策矣。若徐、
邳以上，非臣所属，臣何与焉？”因请罢。御史邵陛言：“诸
臣以河涨归咎草湾，阻任事气。乞策励桂芳，益底厥
绩，而诘责河臣傅希挚旷职。”从之。其明年，希挚议塞
崔镇决口，束水归漕，而桂芳欲冲刷成河，以为老黄
河入海之道。廷议以二人意见不合，改希挚抚陕西，
以李世达代。未几，又改世达他任，命桂芳兼理河漕。
六年正月诏进工部尚书兼右副都御史，居职如故。
未逾月卒。寻以高邮湖堤成，赠太子少保。